39. schôdza NR SR - 4.deň - A. dopoludnia
Dátum: 2025-09-12
Poslanec: Jakab, Július (SLOVENSKO)
Druh vystúpenia: Vystúpenie s faktickou poznámkou

112-2 Ja som mal pocit, že táto vláda už nerobí nič iné, len slúži buď kamenným kasínam, alebo online hazardu. O ničom inom tá debata nebola, o koľko sa im tá daň zvýši, handlovačka, čo, ako, ako to spraviť. Hazard, ktorý má, keď si zoberiete štatistiku za minulý rok, niekde okolo 23 mld. eur ľudia prestávkovali, z toho reálne prehrali 1,5 mld. eur, ktoré odišlo do toho hazardu, z ktorého tvoria zisky. 1,5 mld. eur odišlo v tom hazarde ľudského nešťastia ako zisk hazardných spoločností, handlovačka, o koľko ich zdania. Zdanili ich o nula celých nič, akoby povedal Robert Fico prd do stromovky . 50 mil. eur očakávajú v konsolidácii od hazardu, ale 100 mil. od toho, že vám zdania džemy a keksy, ktoré si máte doma piecť. Hazard, ktorý má 1,5 mld. na to, aby si vytváral zisky, ide prispieť 50 miliónmi. Nič, ešte iné slovo používate, pínac. Toto je zdanenie hazardu? Tak sa už inšpirujte tým Poľskom, ktoré má 50-percentné zdanenie na kamenné prevádzky, kde sú automaty, alebo Rakúsko, ktoré má 45-percentné zdanenie online hazardu. Veď básnili ste o tom Poľsku, ako oni blokujú tie stránky s hazardom a že vy to neviete a chceli by ste, a mohli by ste. Zdaňte ich, máte tam stovky mil. eur. Ja sa pýtam, kde skončila debata o dani z vojny. Tuná bol Šutaj Eštok, alebo už ani neviem, kto to otváral, daň z vojny. Máme tu zbrojovky, ktoré rekordne zarábajú. V tomto roku bude vývoz zbraní zo Slovenska v hodnote viac ako 3 mld. eur, to tu v živote nebolo, ale zdanenie zbrojoviek, nič, nula. Veď vy ste hovorili, že ani na boj na Ukrajinu nepôjde. Teraz vám sa to nehodí, lebo na tom super zarábate a jeden člen vašej vlády má so zbrojovkami super blízky kontakt, ale na to, aby ste zdanili to, že majú neskutočne veľké zisky, že zo šéfov zbrojoviek sa stávajú najbohatší ľudia v krajinách, napr. v Českej republike, tak to nie. Na to ste sa vykašľali, máte tam stovky mil. eur. Kde sú tie politické strany, teraz sa už dostávame k tomu, že aj papaláši a politické strany sú víťazmi tejto konsolidácie, a preto nesplnia nároky skráteného legislatívneho konania, pretože tí, ktorí vyrobili tento pamflet, idú na tom zarobiť. Politické strany, 30-percentné zdanenie príspevkov, nie, Šutaj Eštok to rozprával, kde to je? Kde to je? Vy idete niečo rozprávať o tunelovaní politických strán, pán Kamenický. Pred chvíľou ste tu vykrikovali, kto všetko tuneluje strany politické. Prečo ste ich nedali do konsolidácie? Prečo ste im nezobrali tie príspevky, keď tunelujú? A keď sme pri tom tunelovaní, poďme si povedať o strane SMER. Účtovná závierka za ostatné obdobie, zo štátneho príspevku, ľudia môžte počúvať, ktorý je na úrovni desiatky mil. eur, lebo strana SMER vyhrala, a teda mala dobrý výsledok vo voľbách, agentúra SMER zobrala z týchto peňazí zo štátneho rozpočtu 3,6 mil. eur. Kto šéfuje agentúre SMER? Syn Roberta Fica, syn Roberta Fica. Vy idete rozprávať niekomu o tunelovaní politických strán a syn Roberta Fica cez agentúru SMER berie 3,6 mil. z politickej strany SMER. Nemáte Boha pri sebe. Firma, za ktorou je minister Kaliňák, 432-tisíc eur, firma, za ktorou je tuto pán poslanec Mažgút, 415-tisíc eur, zo strany SMER, vyfakturované, účtovná závierka strany SMER, pokojne si ju pozrite. A vy idete niečo hovoriť o tunelovaní politických strán, však ich zdaňte, ste to hovorili, že zdaníte príspevky politickým stranám. Kde ste? Kde je to tam, prečo to tam nevidím v tej konsolidácii? Preto to nespĺňa nároky SLK, skráteného legislatívneho konania, lebo ste sa odbavili na národe, ale sebe ste dopriali. A posledný bod, prečo papaláši na tomto zarobia, a toto, pán Kamenický, prosím vás, sledujte teraz veľmi pozorne, lebo vy ste hovorili, že nikto tu nerozumie umeniu a ja som to umenie pre vás prichystal. Keďže nemôžme vnášať vizuály, tak ja som si nejaké namaľoval, tak ako to má vo zvyku tuto pán minister, tak sa poďme na to pozrieť, teda na tých porazených a víťazov tejto hlúpej konsolidácie o džemoch a keksoch, ktorá sa vysmieva národu, ale papaláši zarábajú. Porazení tejto konsolidácie sú zamestnanci, ktorí pri priemernej mzde 1 600 eur v budúcom roku prídu o 200 eur. Zamestnanci prídu o 200 eur, môžem, som si tu vyrobil, som si tu, pán minister, som si to tu namaľoval, to je úplne dovolené, nemôžem vnášať vizuály, ja som si ho tu prichystal, je to umenie par excellence. Dubéci, Martin, podpredseda NR SR Pán poslanec, pán poslanec... Jakab, Július, poslanec NR SR 1 000 eur v budúcom roku ich ošklbete, ale pozrime sa na poslancov. Poslanci budú mať plus 1 200 eur a Fico bude mať plus 1 400 eur v budúcom roku, a toto je vaša hanba, ktorá vás poženie, pán minister. A toto vám ľudia spočítajú v ďalších voľbách, pretože kým zamestnanec príde o 200 eur, kým živnostník príde o 1 000 eur vďaka vašej konsolidácii zvýšeným sociálnym a zdravotným odvodom, tak poslanci zarobia 1 200 eur v budúcom roku a Robert Fico zarobí 1 400 eur v budúcom roku. A pozývam všetkých a celý národ, aby si teraz išli pozrieť našu tlačovú konferenciu aj s podrobnými výpočtami, kde s Igorom ukážeme, ako sa nabalia vládni papaláši, zatiaľ čo vás zoderú z kože. Ďakujem pekne.